Ennakkoäänestäjä ei halua joutua tilanteeseen, jossa vaalisunnuntaille ilmaantuu yllättävä meno, rankkasade tai flunssa.

Presidentinvaaleissa äänesti ennakkoon 1,5 miljoonaa ihmistä. Se on 36 prosenttia äänioikeutetuista.

Kirkkonummelainen Mari Hannula riensi tiistaina Helsingin Postitalolle varmistamaan, että ehtii äänestämään. Hannula on katsonut kaikki vaalikeskustelut. Niillä ei ollut vaikutusta ehdokkaan valintaan.

– Oma ehdokas on ollut selvillä jo pitkään etukäteen.

Vaalikeskusteluissa on Hannulan mielestä keskitytty aivan liikaa Natoon.

– Ulkopoliitikasta olisi voinut keskustella enemmän ja EU:sta. Nyt on puhuttu paljon sellaisista asioista, jotka eivät liity mitenkään presidentin toimivaltaan, Hannula sanoo.

Mari Hannula Jouni Immonen / Yle

Vaalipäivä voi tuntua jäykältä

Ennakkoäänestäminen kiinnostaa akatemiatutkija Hanna Wassin mukaan varmoja äänestäjiä. Ennakkoäänestys sopii myös niille, jotka kokevat vaalipäivänä äänestämisen jäykäksi ja juhlalliseksi.

Yhä useampi äänestäjä päättää ehdokkaastaan vasta kopissa. Wassin mukaan vaaleissa liikkuminen voi tarkoittaa myös sitä, että jättää äänestämisen väliin.

Wass ei allekirjoita käsitystä, että nuoret olisivat "laiskoja" äänestäjiä. Koulutuksen vaikutus äänestysaktiivisuuteen on draamattista etenkin nuorten kohdalla.

– Viime eduskuntavaaleissa 18–24 -vuotiaista vain 41 prosenttia niistä, joilla oli perusasteen koulutus, kävi äänestämässä. Korkeakoulututkinnon suorittaneista äänesti 73 prosenttia, sanoo Hanna Wass Helsingin yliopistosta.

Arvokysymykset ratkaisevat

Helsinkiläinen Anu Kiiskinen kuuluu mattimyöhäsiin. Hän ei ole valinnut ehdokastaan. Kiiskinen uskoo, että jos Suomessa olisi nettiäänestys, kynnys ennakkoäänestää olisi matalampi.

Kiiskinen kertoo äänestäneensä joka kerta. Vaalikeskusteluissa hän on seurannut ehdokkaiden vastauksia arvokysymyksiin.

– Oikeista asioista on keskusteltu, arvokysymyksistä. Ne ratkaisevat, koska presidentti käyttää merkittävästi valtaa muuhun maailmaan, Kiiskinen sanoo.

Anu Kiiskinen Jouni Immonen / Yle

Kristillinen nainen löytyi jo

Arvot ovat tärkeintä myös helsinkiläiselle Kristian Mattssonille. Hän kertoo äänestäneensä ennakkoon naista, jolla on kristilliset arvot.

– En ole seurannut kovin paljon vaalikeskusteluja, koska olen löytänyt ehdokkaan jonka kanssa näkemykset kohtaa aika hyvin.

Etukäteen on arvioitu, että istuvan presidentin Sauli Niinistön ylivoimaiselta näyttänyt suosio latistaa vaalitunnelmaa. Ennakkoäänestyksen perusteella presidentinvaaleista on tulossa oikeat vaalit.

Silti on vielä aivan liian aikaista sanoa, lähtevätkö kansalaiset liikkeelle vaalipäivänä.

Presidentinvaalien ensimmäinen kierros järjestetään ensi sunnuntaina.